****

**НАМАЗБАЕВА Маржан Тулегеновна,**

**Ө. А.Жолдасбеков атындағы №9 ІТ лицейінің**

**директордың оқу ісі жөніндегі орынбасары.**

**Шымкент қаласы**

**САПАЛЫ БІЛІМ – ЖҮЙЕЛІ БАСҚАРУДАН**

Сапалы білім беру – кез келген мемлекеттің даму көрсеткішінің басты көрсеткіші. Бүгінгі заманда білім беру жүйесі қарқынды жаңарып, дамып жатқан кезеңде мектептің де, мұғалімнің де алатын орны ерекше. Дегенмен, осы тұста білім беру сапасының тұрақты жоғары деңгейде болуы - ең алдымен басқару жүйесінің тиімділігіне байланысты екені анық. Жүйелі басқарусыз сапалы білім беру мүмкін емес. Өйткені басқару - барлық жұмыстардың қозғалтқыш күші, барлық бағыттың үйлестірушісі. Сол себепті “Сапалы білім – жүйелі басқарудан” деген қағида мектеп өмірінде басты ұстанымға айналуы тиіс.

Мектепте білім сапасын қамтамасыз етудің негізгі тұлғасы - оқу ісінің меңгерушісі. Ол оқу-тәрбие процесінің дұрыс ұйымдастырылуын, мұғалімдердің жұмысындағы бірізділікті, оқушылардың білім нәтижесін бақылауды жүйелі түрде жүзеге асырады. Жүйелі басқарудың мәні – жұмыстың әр кезеңін нақты жоспарлау, орындалуын бақылау, қиындық туған жерде уақтылы көмек көрсету және нәтижеге бағытталған жұмысты ұйымдастыру. Басқару жүйесінде нақтылық, тиянақтылық және мақсаткерлік болмаса, білім сапасы кездейсоқ жетістіктерге ғана сүйенетін, жүйесіз бағытқа айналып кетуі әбден мүмкін.

Жүйелі басқару оқу жылының басынан бастап айқын көрінуі керек. Әрбір оқу жоспары, сабақ кестесі, мұғалімдердің әдістемелік жұмыстары, оқу жүктемесінің бөлінуі нақты ережелерге сәйкес құрылуы тиіс. Бұл жұмыстар алдын ала дайындалып, мұғалімдер мен оқушыларға түсінікті, қолайлы болуы керек. Мектептің әрбір әдістемелік бірлестігі жылдық жоспарлар негізінде жұмыс атқарып, сабақтардың, бақылау жұмыстарының, ашық сабақтардың өткізілу мерзімдері мен талаптары нақты белгіленеді. Барлық жұмыс кезеңдерге бөлініп, уақытында орындалуы үшін оқу ісінің меңгерушісі үнемі қадағалап, қажетті түзетулер енгізіп отыруы керек.

Жүйелі басқарудың тағы бір маңызды бөлігі – бақылау және талдау жұмыстары. Оқу ісінің меңгерушісі сабақтарға қатысып, мұғалімдердің сабақ беру әдістемесін, оқушылардың білім деңгейін үнемі зерттеп отырады. Бақылау жұмыстарының нәтижелері сарапталып, жетістіктер мен кемшіліктер анықталады. Әр кемшілікке нақты іс-шаралар арқылы жауап беріліп, оны түзету жолдары белгіленеді. Бақылау мен талдау жұмыстары тек қателіктерді іздеу үшін емес, бүкіл оқу процесінің сапасын жақсарту үшін жүргізілуі керек.

Сонымен қатар, жүйелі басқару мұғалімдердің кәсіби дамуына да ықпал етеді. Оқу ісінің меңгерушісі мұғалімдерді жаңа әдістемелерге бағыттап, тәжірибе алмасу үшін семинарлар, шеберлік сағаттарын ұйымдастырады. Әдістемелік бірлестіктердің отырыстарында тәжірибе тарату, ашық сабақтар көрсету, өзара сабаққа қатысу сияқты жұмыстар жүйелі түрде жүргізілуі білім беру сапасын жаңа деңгейге көтереді.

Жүйелі басқарудың тағы бір қыры – оқу мен тәрбие жұмыстарының байланысын қамтамасыз ету. Мектепте білім беру ғана емес, оқушының жан - жақты тәрбиесі де басты орында тұрады. Оқу ісінің меңгерушісі тәрбие ісінің меңгерушісімен тығыз байланыста жұмыс істей отырып, сынып жетекшілердің тәрбие жұмыстарын оқу үрдісімен ұштастырады. Білім беру барысында оқушылардың азаматтық, патриоттық, адамгершілік қасиеттерін қалыптастыру да басқару жүйесінде арнайы орын алады.

Сапалы білім тек дайын бағдарламамен шектелмейді. Ол - үнемі қозғалысты, дамуды қажет ететін тірі процесс. Сол қозғалысты дұрыс арнаға бағыттап, тиімді басқару арқылы ғана жоғары нәтижеге қол жеткізуге болады. Басқару жүйесінде кездесетін әрбір қиындық пен кедергі – уақытылы қабылданған шешімдер арқылы жеңілдетілуі керек. Оқу ісінің меңгерушісінің әрбір әрекеті мақсатқа бағытталуы тиіс: білім сапасын арттыру, оқушының шығармашылық қабілетін дамыту, мұғалімнің кәсіби өсуіне жағдай жасау, мектептің білім беру имиджін көтеру.

Бүгінгі күні мектеп алдында тұрған негізгі талап – жаңартылған білім мазмұнына сәйкес жұмыс істеу, оқушылардың функционалдық сауаттылығын арттыру. Бұл талаптар да жүйелі басқаруды күшейтуді қажет етеді. Әр мұғалімнің жоспарлы, мақсатты жұмыс істеуі, әр оқушының білім алу процесіне жауапкершілікпен қарауы, мектептің даму жоспарының айқын болуы – мұның бәрі басқару жүйесінің дұрыс ұйымдастырылуына байланысты.

Білім сапасы басқару жүйесінің айнасы іспетті. Егер басқару жүйесінде нақтылық, тәртіп, талап, бақылау, қолдау, ынталандыру сынды қағидаттар үйлесімді болса, онда мектептің де білім сапасы биік болары сөзсіз. Бүгінгі заманның мектебі үшін тек білім беру жеткіліксіз, ол сапалы, жүйелі, нәтижелі білім беруі тиіс. Сондықтан “Сапалы білім – жүйелі басқарудан” деген сөз – мектеп басқару ісіндегі басты қағида, тұрақты ұстаным болуы қажет.

***Көшбасшылық пен стратегиялық көзқарас – сапалы білімнің негізі***

Бүгінгі жаһандану дәуірінде білім беру жүйесінің алдында тұрған міндеттер күн өткен сайын күрделеніп келеді. Қоғамның, технологияның, экономиканың жылдам өзгеруі мектептегі оқу - тәрбие үдерісіне де үлкен серпін беріп отыр. Мұндай жағдайда мектептің тұрақты дамуын қамтамасыз ету үшін басқару жүйесінің тиімділігі айрықша маңызға ие. Ал сол басқарудың басында, әрине, оқу ісінің меңгерушісі тұрады.

Оқу ісінің меңгерушісі – бұл жай ғана ұйымдастырушы емес, бұл – мектептің стратегиялық дамуын айқындайтын тұлға. Оның басты мақсаты – білім беру сапасын жүйелі түрде арттырып, мектептің әр педагогы мен оқушысының дамуына жағдай жасау. Бұл үшін заманауи басшы тек әкімшілік жұмыстармен шектелмей, көшбасшылық қасиеттерін де көрсетуі тиіс. Ол ұжымды алға жетелейтін, әр мұғалімнің кәсіби ізденісін қолдайтын, тың идеяларды жүзеге асыра алатын тұлға болуы шарт.

Көшбасшылық - бұл тек бұйрық беру емес, бұл сенім мен шабыт беру. Мұғалімдерге мотивация сыйлап, олардың бойындағы құлшынысты оята білген басшы ғана мектептің шынайы дамуын қамтамасыз ете алады. Себебі сапалы білім беру - тек оқулықпен, құрал - жабдықпен емес, шабыттанған мұғаліммен, жанашыр басшымен жүзеге асады. Басшы әр педагогтің пікірін тыңдап, оның тәжірибесіне құрметпен қарап, ұжымдық бірлік пен өзара қолдаудың негізінде білім беруді алға жылжытады.

Сонымен қатар, стратегиялық көзқарас - оқу ісінің меңгерушісінің басты қаруы. Әр оқу жылы басталғанда, мектептің алдына қойылатын міндеттер мен мақсаттар айқын болуы тиіс. Бұл мақсаттар тек құжат түрінде емес, нақты әрекеттермен, көрсеткіштермен, кезең-кезеңімен жүзеге асатын іс-шаралармен бекітілуі қажет. Жүйелі жоспар, дәйекті қадағалау, тұрақты талдау мен кері байланыс - осының бәрі сапалы білімнің кепілі.

Мысалы, оқу жетістіктерін бақылау мен талдау арқылы меңгеруші қай пәндерде білім сапасы төмендегенін, қай сыныпта оқушылардың қызығушылығы бәсеңдегенін анықтап, дереу педагогикалық қолдау көрсету шараларын ұйымдастырады. Немесе мұғалімдерге арналған әдістемелік семинарлар, тәжірибе алмасу алаңдары, ашық сабақтар арқылы ұстаздардың кәсіби деңгейін үздіксіз дамытуға жағдай жасайды.

Бұдан бөлек, оқу ісінің меңгерушісі ата - аналармен де тығыз қарым - қатынас орнататын тұлға. Бала тәрбиесі – тек мектептің ғана емес, ата - ананың да жауапкершілігі екенін ұғындыра отырып, отбасымен бірлесе әрекет етудің маңызын түсіндіреді. Жан-жақты серіктестік, білім берудегі сапаның артуына алып келетін үлкен күш.

Жүйелі басқару – бір күннің немесе бір тоқсанның нәтижесі емес. Бұл – үздіксіз даму мен үздіксіз ізденісті талап ететін еңбек. Басшы үнемі жаңашылдыққа ұмтылып, уақыт сұранысына сай бейімделе білсе ғана білім сапасын арттыра алады. Ол үшін білім саласындағы жаңа заңнамалар мен бағдарламаларды, халықаралық тәжірибелерді зерттеп, мектеп жұмысына тиімдісін енгізу қажет.

Қорытындылай келе, сапалы білім беру – кездейсоқ нәтижелердің жиынтығы емес. Бұл – әрбір қадамы жүйелі, әрбір шешімі мақсатты, әрбір әрекеті есеппен жүргізілетін басқару жұмысының жемісі. Мұндай басқару түрін қалыптастыратын – өз ісіне адал, жаңашыл, көшбасшы оқу ісінің меңгерушісі. Демек, мектеп табысының тірегі – жүйелі басқару, ал оны жүзеге асыратын тұлға - нағыз кәсіби шебер, педагогикалық көшбасшы. Қорыта айтқанда, оқу ісінің меңгерушісі – мектептің білім беру жүйесінің өзегі. Білім сапасын арттыруда, оқу мен тәрбие жұмыстарын жүйелі ұйымдастыруда, ұжымның бірлігін сақтауда оның еңбегі орасан зор.

Алдағы уақытта да оқу ісінің меңгерушісі ретінде білім сапасын көтеру жолында аянбай еңбек етіп, шәкірттеріміздің болашағы үшін өз үлесімді қоса беремін деген сенімдемін.

Өйткені мектеп табалдырығынан басталатын сапалы білім – жарқын болашақтың кепілі!